Video: Rob maak amok op Clifton-strand   Die rob het Dinsdag eers ’n seun en toe ’n Amerikaanse aktrise beetgekry. (Foto: Skermskoot uit die video op sosiale media) Baaiers op Clifton se Vierde Strand in die Wes-Kaap het behoorlik gespartel toe ŉ rob eers ŉ seun en toe ŉ Amerikaanse aktrise aangeval het. Die voorval het Dinsdag plaasgevind en is ook op video vasgevang. In die video kan gehoor word hoe ŉ vrou sê “ag oulik” kort voordat dié rob die baaiers getakel het. Die rob het aanvanklik in die vlak branders op die strand gesit voordat hy weer blitsig die water in is. Strandgangers het gou die water ingevaar om die baaiers te hulp te snel en die rob te verjaag. Die rob het Dinsdag eers ’n seun en toe ’n Amerikaanse aktrise beetgekry. (Foto: Skermskoot uit die video op sosiale media) Loulou Taylor, ŉ Amerikaanse aktrise wat onder meer in die televisiereeks Raised by Wolves speel, is een van die baaiers wat deur die rob aangeval is. Dit was net nadat strandgangers die seun uit die water gehelp het. Taylor het ŉ foto van die bytmerke op haar vinger op Instagram gedeel en gesê dat sy ses keer gebyt is. “Wees versigtig wanneer jy by Clifton swem. Ek is deur ŉ rob aangeval en ses keer gebyt.” Een van die foto’s wat die aktrise Loulou Taylor op haar Instagram-profiel gedeel het. Die aktrise sê voorts dat haar beserings ŉ besoek aan die hospitaal en sterk antibiotika vereis het. “Hulle het groot tande! Dankie aan almal wat my in en uit die water gehelp het.” Die Stad Kaapstad het intussen gesê hulle is bewus van die voorval en het opnuut ŉ beroep op inwoners gedoen om ŉ veilige afstand van marine- en wildlewe te hou. “Inwoners en besoekers word aangemoedig om alle marine- en wildlewe aan die kus met respek te behandel en om hul troeteldiere weg te hou van gebiede waar wildlewe moontlik aanwesig kan wees,” het Eddie Andrews, burgemeesterskomiteelid vir ruimtelike beplanning en omgewingsake, gesê. “In die belang van veiligheid vir alle strandgangers sowel as diere rig ons ŉ vriendelike versoek dat mense ŉ veilige afstand van hierdie diere hou.” Andrews versoek die publiek om aan die volgende gehoor te gee: “Indien jy op ŉ dier afkom wat beseer is of in spanning verkeer, kontak die Stad by 021 480 7700. Moenie self probeer ingryp nie.”